EPISTOLA CXV. DAIMBERTO  Senonensis Ecclesiae metropolitano, et suffraganeis ejusdem Ecclesiae coepiscopis suis,  IVO,  humilis Carnotensis ecclesiae minister, salutem et obsequium.
Quia apostolicum illud in me completum est, foris pugnae, intus timores , praecordialiter doleo quod sancto et desiderabili conventui vestro interesse non valeo . Et quia in nomine Salvatoris congregatos vos esse non ambigo, quidquid salubriter statuistis [statuitis, ms. c. ), vobiscum statuo, et nominatim domnum Manassem claris natalibus ortum modestis moribus ornatum, quem Meldensis Ecclesia elegit, cum eligentibus eligo, et manus impositionem quam ei facturi estis praesentes corpore, hanc ego confirmo et facio, quantum in me est, praesens corde. Credo enim vos esse tanti consilii, et tantae fortitudinis, ut nihil praesumatis illicitum, nihil subterfugiatis legitimum. Valete.
(II Cor. VII) (epist. 113 et 119)
[praecordiabiliter ms. c. ]